যাত্রী সুরক্ষার ব্যাপারে রেলকর্মীদের গাফিলতি নিয়ে যখন প্রশ্ন উঠতে শুরু করেছে, তখনই কর্মীদের জন্য নতুন নিয়ম নিয়ে এল ভারতীয় রেল। কর্মরত অবস্থায় আর হোয়াটস অ্যাপ ব্যবহার করতে পারবেন না রেল কর্মীরা। ভারতীয় রেলের দিল্লি ডিভিশন সম্প্রতি এই নির্দেশিকা জারি করেছে। অপারেশনাল স্টাফ ছাড়া ড্রাইভার, গার্ড, টিটিই ও স্টেশন ম্যানেজাররা হোয়াটসঅ্যাপের ব্যবহার করতে পারবেন না বলে নির্দেশ দেওয়া হয়েছে। নির্দেশ অমান্য করে ধরা পড়লে কড়া শাস্তির ব্যবস্থাও রয়েছে বলে মনে করিয়ে দেওয়া হয়েছে।
রেলের সিনিয়র আধিকারিক জানিয়েছেন, রেল সুরক্ষার খাতিরে এই নির্দেশ দেশের সমস্ত ডিভিশনে জারি করা হবে। কর্মীরা হোয়াটস অ্যাপ ব্যবহার করলে যাত্রী নিরাপত্তায় ফাঁক থেকে যাচ্ছে। যা কোনওভাবেই বরদাস্ত করা হবে না।
শুধু হোয়াটসঅ্যাপ নয়, কাজের সময়ে ইউটিউব বা অনান্য বিনোদনমূলক মাধ্যমও ব্যবহার করতে মানা করা হয়েছে রেলকর্মীদের। নতুন নির্দেশিকায় ট্র্যাকম্যান, গ্যাংম্যান, রেল ক্রসিং গার্ড, লোকো পাইলটদের ক্ষেত্রেও জারি করা হচ্ছে। এছাড়া স্টেশন মাস্টার, সুপারিনটেনডেন্টরাও কর্মস্থলে হোয়াটসঅ্যাপ ব্যবহার করতে পারবেন না।
প্রসঙ্গত, গত কয়েকমাসে বেশ কয়েকবার দূর্ঘটনার কবলে পড়েছে ভারতীয় রেল। প্রাক্তন রেলমন্ত্রী সুরেশ প্রভু চাপের মুখে পড়ে ইস্তফা দিতেও বাধ্য হন। পীযুষ গয়াল রেল মন্ত্রকের দায়িত্বভার গ্রহণের পরে ছবিটা বিশেষ বদলায়নি। তবে এবার নতুন নিয়ম কার্যকর হওয়ার পর ছবিটা বদসাবে কিনা, তা অবশ্য সময়ই বলবে।